Pranešimas apie inicijavimą dėl galimo apsaugos priemonės, taikomos tam tikriems importuojamiems plieno produktams, galiojimo pratęsimo

(2021/C 66/14)

2019 m. vasario 1 d. Europos Komisija (toliau – Komisija) Įgyvendinimo reglamentu (ES) 2019/159 (1) nustatė galutines apsaugos priemones tam tikriems plieno produktams. Šiuo metu galiojanti priemonė yra tarifinė kvota, grindžiama ankstesniais importo duomenimis, taikoma kiekvienos iš 26 kategorijų produktų, kurių sudėtyje yra nagrinėjamojo produkto, importui į Sąjungą. Kai atitinkama tarifinė kvota išnaudojama, Sąjungos pasienyje prieš sumokant muitą taikomas 25 proc. papildomas muitas.

Apsaugos priemonė buvo nustatyta pradiniam trejų metų laikotarpiui, t. y. iki 2021 m. birželio 30 d.

1. Prašymai pratęsti priemonės taikymą

2021 m. sausio 15 d. Komisija gavo 12 valstybių narių pagrįstą prašymą pagal Europos Parlamento ir Tarybos reglamento (ES) 2015/478 (2) 19 straipsnį ir Europos Parlamento ir Tarybos reglamento (ES) 2015/755 (3) 16 straipsnį išnagrinėti, ar turėtų būti pratęstas dabartinės apsaugos priemonės taikymas.

Prašyme pateikta įrodymų, kad apsaugos priemonė tebėra būtina siekiant išvengti didelės žalos arba ją ištaisyti ir kad Sąjungos gamintojai prisitaiko. Visų pirma prašyme pateikta informacijos, susijusios su neigiamais tam tikrų pagrindinių žalos rodiklių rezultatais ir esamu nuolatiniu dideliu importo spaudimu iš trečiųjų šalių. Prašyme taip pat nurodoma, kad pasaulinis perteklinis pajėgumas tebėra labai didelis, kad ir toliau trečiosios šalys priima daug prekybos ribojamųjų priemonių ir prekybos apsaugos priemonių, ir kad nėra informacijos, teigiančios, kad JAV panaikins 232 skirsnio priemones plienui. Todėl prašyme teigiama, kad išlieka prekybos srautų nukreipimo rizika ir kad panaikinus priemonę Sąjungos pramonė susidurtų su importo antplūdžiu, kuris turėtų labai neigiamą poveikį jos ekonominės veiklos rezultatams. Be to, prašyme pateikti Sąjungos gamintojų prisitaikymo prie padėties pavyzdžiai. Komisija manė, kad pateikta informacija, įskaitant šaltinius ir patvirtinamuosius įrodymus, yra pakankamas pagrindas inicijuoti tyrimą.

2. Tyrimo aprėptis ir tikslas

Pagal Reglamento (ES) 2015/478 19 straipsnį ir Reglamento (ES) 2015/755 16 straipsnį pradinis apsaugos priemonės taikymo laikotarpis gali būti pratęstas. Kad nustatytų, ar toks pratęsimas yra pagrįstas, Komisija turėtų atlikti tyrimą pagal atitinkamai Reglamento (ES) 2015/478 5 straipsnį ir Reglamento (ES) 2015/755 3 straipsnį.

Atlikdama tyrimą Komisija daugiausia dėmesio skirs vertinimui, visų pirma, ar apsaugos priemonė tebėra būtina siekiant išvengti didelės žalos ar ją ištaisyti, ar yra įrodymų, kad Sąjungos gamintojai prisitaiko ir ar taikymo pratęsimas atitiktų Sąjungos interesus. Atliekant tyrimą taip pat bus nustatyta tinkama pratęsimo (jei toks bus) trukmė.

3. Tiriamasis produktas

Tiriamasis produktas – tai tam tikri plieno produktai, išvardyti šio pranešimo priede.

4. Procedūra

Nustačiusi, kad turima pakankamai įrodymų, Komisija inicijuoja tyrimą, kad nustatytų, ar pratęsti galiojančios tam tikriems plieno produktams taikomos apsaugos priemonės galiojimą.

4.1. Klausimyno atsakymai (tik Sąjungos gamintojai)

Siekdama atlikti tinkamą vertinimą, susijusį su būtinybe pratęsti galiojančios apsaugos priemonės galiojimą siekiant išvengti žalos ar ją ištaisyti, Komisija mano esant reikalinga surinkti konkrečius Sąjungos pramonės duomenis. Šie duomenys, inter alia, yra pagrindinių ekonominių ir finansinių rodiklių nagrinėjamuoju laikotarpiu (2018–2020 m.) rezultatai.

Todėl Sąjungos gamintojų prašoma užpildyti klausimynus ir per savo atitinkamas Sąjungos asociacijas juos pateikti per 21 dieną nuo šio pranešimo paskelbimo. Atitinkamo klausimyno šablonas pateiktas adresu https://trade.ec.europa.eu/tdi/case_details.cfm?id=2519

4.2. Rašytiniai pareiškimai

Siekiant surinkti visą susijusią informaciją, laikomą būtina tyrimui, suinteresuotųjų šalių, t. y. šalių, kurių veikla yra objektyviai susijusi su tiriamuoju produktu, prašoma Komisijai raštu per 15 dienų nuo šio pranešimos paskelbimo Europos Sąjungos oficialiajame leidinyje pateikti nuomones, informaciją ir patvirtinamuosius įrodymus. Visi rašytiniai pareiškimai turi būti teikiami per TRON.tdi (https://tron.trade.ec.europa.eu/tron/TDI). Išsamesnė informacija pateikta 4.6 skirsnyje.

Pareiškimus teikiančių šalių pašoma juose aiškiai nurodyti, kuris (-ie) klausimas (-ai) yra susijęs (-ę) su jų pareiškimu ir savo teiginius pateikti šiose skiltyse:

a) ar priemonė tebėra būtina ir kodėl;

b) Sąjungos interesas;

c) kita.

Siekdama veiksmingumo ir kaip darė ankstesniuose peržiūros tyrimuose, Komisija suinteresuotosios šalies statusą automatiškai taikys visiems suinteresuotiesiems subjektams, kurie turi tokį statusą pagal galiojančią apsaugos priemonę. Tačiau ši nuostatas nebus taikoma įgaliojimams.

Įmonės, asociacijos arba trečiųjų šalių vyriausybės, kurios nori dalyvauti tyrime, atliekamame paskelbus šį pranešimą per išorės teisinius atstovus, turi pateikti su šiuo tyrimu susijusį įgaliojimą.

Šalių, norinčių dalyvauti tyrime ir kurios šiuo metu nėra užregistruotos kaip bylos suinteresuotosios šalys, prašoma paaiškinti savo susidomėjimą ir ryšį su byla pateikiant pareiškimus per TRON.

4.3. Galimybė teikti pastabas dėl kitų šalių pateiktos informacijos

Siekiant užtikrinti teises į gynybą, suinteresuotosioms šalims turėtų būti suteikta galimybė teikti pastabas dėl kitų suinteresuotųjų šalių pateiktos informacijos. Suinteresuotosios šalys gali teikti pastabas dėl klausimų, iškeltų kitų suinteresuotųjų šalių pateiktoje informacijoje, bet negali kelti naujų klausimų. Savo ginčijime suinteresuotosios šalys turėtų konkrečiai nurodyti, kurios (-ių) šalies (-ių) pastabas jos ginčija ir vadovautis tokia pačia pirmiau nurodytų skirsnių struktūra.

Šias pastabas Komisija turi gauti per 10 dienų nuo tada, kai 4.2 skirsnyje minimi pareiškimai ir Sąjungos gamintojų atsakymai į klausimynus pateikiami TRON sistemoje suinteresuotosioms šalims susipažinti. Komisija per TRON sistemą tinkamai informuos suinteresuotąsias šalis kai bus pradėtas šis antras rašytinės procedūros etapas.

Suinteresuotosioms šalims susipažinti su byla galima per Tron.tdi adresu https://tron.trade.ec.europa.eu/tron/TDI. Kad gautumėte prieigą, laikykitės tame puslapyje pateiktų nurodymų.

Nurodytu laikotarpiu nedaromas poveikis Komisijos teisei tinkamai pagrįstais atvejais prašyti suinteresuotųjų šalių pateikti papildomos informacijos.

4.4. Galimybė būti išklausytiems Komisijos tyrimo tarnybų

Visos suinteresuotosios šalys gali prašyti būti išklausytos Komisijos tyrimo tarnybų. Visi prašymai išklausyti turi būti pateikiami raštu per 15 dienų nuo šio pranešimo paskelbimo Oficialiajame leidinyje, juose turi būti nurodytos prašymo priežastys ir santrauka klausimų, kuriuos suinteresuotoji šalis nori aptarti per klausymą.

Tačiau suinteresuotosioms šalims pranešama, kad atsižvelgdama į būtinybę tyrimą užbaigti ir priimti sprendimą ne vėliau kaip iki 2021 m. birželio 30 d. (žr. 5 skirsnį), tikėtinai didelį suinteresuotųjų šalių skaičių ir tai, kad šioms suinteresuotosioms šalims bus suteikta galimybė pateikti pastabų dėl kitų šalių pareiškimų, taip užtikrinant pakankamas galimybes apsiginti ir pareikšti savo nuomones, Komisija ketina šį tyrimą atlikti raštu nerengdama žodinių klausymų, nebent suinteresuotosios šalys gali įrodyti, kad yra specialus poreikis būti išklausytoms žodžiu.

4.5. Informacijos teikimas ir šiame pranešime nurodytų terminų pratęsimas

Paprastai suinteresuotosios šalys informaciją gali pateikti tik per šiame pranešime nustatytus terminus. Prašyti pratęsti šiame pranešime nurodytus terminus galima tik išimtinėmis aplinkybėmis ir jie bus pratęsti tik tinkamai pagrįstais atvejais. Informacijai pateikti nustatytas terminas tinkamai pagrįstais išimtiniais atvejais paprastai gali būti pratęstas ne ilgiau kaip 3 papildomomis dienomis.

4.6. Rašytinės informacijos teikimo, užpildytų klausimynų siuntimo ir susirašinėjimo tvarka

Prekybos apsaugos tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama Komisijai: naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teisėmis į gynybą.

Visa laikyti konfidencialia prašoma suinteresuotųjų šalių teikiama rašytinė informacija ženklinama „riboto naudojimo“ grifu (4). Šalys, teikiančios informacijos tyrimo metu, kviečiamos pagrįsti savo prašymą laikyti informaciją konfidencialia.

Šalys, teikiančios „riboto naudojimo“ informaciją, pagal Reglamento (ES) 2015/478 (5) 8 straipsnį ir Reglamento (ES) 2015/755 (6) 5 straipsnį privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę, ir Komisija turi ją gauti tuo pačiu metu kaip „riboto naudojimo“ versiją.

Jei konfidencialią informaciją teikianti šalis nenurodo tinkamos prašymo laikyti informaciją konfidencialia priežasties arba nepateikia reikiamos formos ir kokybės nekonfidencialios tokios informacijos santraukos, Komisija į tokią informaciją gali neatsižvelgti, nebent remiantis atitinkamais šaltiniais įrodoma, kad ši informacija yra teisinga.

Visą informaciją ir prašymus, įskaitant nuskenuotus įgaliojimus, suinteresuotosios šalys raginamos teikti per TRON.tdi (https://tron.trade.ec.europa.eu/tron/TDI). Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf. Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo per TRON.tdi principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.

Komisijos adresas susirašinėjimui:

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

E. paštas TRADE-SAFE009-REVIEW@ec.europa.eu

5. Tyrimo tvarkaraštis

Priemonė nustos galioti 2021 m. birželio 30 d., nebent bus priimtas sprendimas pratęsti jos galiojimą. Todėl bet koks su šiuo tyrimu susijęs sprendimas turėtų būti priimtas iki tos dienos.

6. Nebendradarbiavimas

Tais atvejais, kai suinteresuotoji šalis nepateikia būtinos informacijos per nustatytą terminą arba akivaizdžiai trukdo tyrimui, pagal Reglamento (ES) 2015/478 5 straipsnį ir Reglamento (ES) 2015/755 3 straipsnį išvados gali būti daromos remiantis turimais faktais. Nustačius, kad suinteresuotoji šalis pateikė melagingą ar klaidinančią informaciją, į ją gali būti neatsižvelgiama ir remiamasi turimais faktais.

7. Bylas nagrinėjantis pareigūnas

Bylas nagrinėjantis pareigūnas atlieka suinteresuotųjų šalių ir Komisijos tyrimo tarnybų tarpininko funkciją. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir visus kitus prašymus, susijusius su suinteresuotųjų šalių ir trečiųjų šalių teisėmis į gynybą, kurie gali būti pateikti tyrimo metu.

Suinteresuotosios šalys gali prašyti, kad nagrinėjant bylą dalyvautų bylas nagrinėjantis pareigūnas. Iš principo, toks dalyvavimas turėtų apsiriboti klausimais, iškilusiais per šį peržiūros tyrimą.

Prašymai dėl bylas nagrinėjančio pareigūno dalyvavimo turėtų būti teikiami raštu, o juose nurodomos prašymo priežastys. Suinteresuotosios šalys, teikdamos prašymus dėl bylas nagrinėjančio pareigūno dalyvavimo, raginamos laikytis informacijos teikimo Komisijai terminų, nustatytų šio pranešimo 4.1–4.3 skirsniuose. Jeigu tokie prašymai pateikiami nesilaikant atitinkamų terminų, bylas nagrinėjantis pareigūnas taip pat gali išnagrinėti tokio vėlavimo priežastis, tinkamai atsižvelgdamas į poreikį užtikrinti gerą administravimą ir laiku baigti tyrimą.

Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/.

8. Asmens duomenų tvarkymas

Visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (7).

Pranešimą apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, galima rasti Prekybos GD svetainėje http://trade.ec.europa.eu/doclib/html/157639.htm

(1) 2019 m. sausio 31 d. Komisijos įgyvendinimo reglamentas (ES) 2019/159, kuriuo tam tikriems importuojamiems plieno produktamsnustatomos galutinės apsaugos priemonės (OL L 31, 2019 2 1, p. 27).

(2) 2015 m. kovo 11 d. Europos Parlamento ir Tarybos reglamentas (ES) 2015/478 dėl bendrų importo taisyklių (OL L 83, 2015 3 27, p. 16).

(3) 2015 m. balandžio 29 d. Europos Parlamento ir Tarybos reglamentas (ES) 2015/755 dėl bendrų importo iš tam tikrų trečiųjų šalių taisyklių (OL L 123, 2015 5 19, p. 33).

(4) „Riboto naudojimo“ dokumentas yra konfidencialus dokumentas pagal Reglamento (ES) 2015/478 8 straipsnį, Reglamento (ES) 2015/755 5 straipsnį ir PPO susitarimo dėl apsaugos priemonių 3.2 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

(5) OL L 83, 2015 3 27, p. 16.

(6) OL L 123, 2015 5 19, p. 33.

(7) 2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).